ออมเงินออมธรรม
โดย...ทีมข่าวการเงินโพสต์ทูเดย์
30 ก.ย. 2558

โดย...ทีมข่าวการเงินโพสต์ทูเดย์
ขึ้นชื่อเรื่องการออมมาแต่ไหนแต่ไร นอกจากรับบทหนักกระตุ้นสินเชื่อซอฟต์โลนแล้ว ล่าสุด ธนาคารออมสินจึงผุดโปรเจกต์เงินฝาก “ออมเงินออมธรรม” ปลุกจิตสำนึกให้คนไทยมีศีลมีธรรม ประพฤติดี สืบทอดเจตนารมณ์จาก “โครงการปณิธานความดี ปีมหามงคล”
โครงการนี้เปิดให้ผู้มีอายุ 7 ปีขึ้นไป ฝากเงินได้ขั้นต่ำ 100 บาท 1 คน/1 บัญชี รับดอกเบี้ยเงินฝาก 1% ต่อปี ทุกวันที่ 30 มิ.ย. และ 31 ธ.ค. ของทุกปี ถือว่าสูงกว่าดอกเบี้ยเงินฝากปกติที่ 0.5% เชื่อว่าในฐานลูกค้า 30 ล้านบัญชี หรือ 20 ล้านคน น่าจะมีคนสนใจเข้ามาเปิดบัญชีนี้ 25% และช่วงที่เหลือก่อนสิ้นปีนี้น่าจะมีการเปิดบัญชีเพิ่ม 1 แสนบัญชี และขยายเป็น 1 ล้านบัญชีในปีหน้า โดยมียอดฝากเฉลี่ยต่อรายที่ 7,500 บาท 
งานนี้มีเงื่อนไขพิเศษข้อหนึ่งว่า ผู้ฝากต้องลงนามในคำปฏิญาณว่า “ข้าพเจ้าขอตั้งปณิธานว่า จะดำรงตนเป็นคนดี มีวินัย ห่างไกลอบายมุข รู้จักหา รู้จักออม รู้จักคบคนดี รู้จักใช้เงินอย่างมีเหตุผล”
ปณิธานดี แต่ดูหว่านแหครอบจักรวาลไปนิด ถ้าสั้นๆ ได้ใจความให้อยู่ในโหมดของเงินทอง อาจดังกว่านี้